贈張聖言畫柯山圖
作者：潘大臨
朝代：宋

paragraphs: 我昔騎鯨游九州，上扣天關望冕旒。
羣公侍旁好顔色，將順帝旨成剛柔。
抱持日月不自獻，蒙茸塵土歸家丘。
結茅竹間今休已，炎暑避舍清飆留。
屋頭清溪鳴晝夜，當戶古木蔽馬牛。
蒼頭盧兒從高蓋，傳呼不到門巷幽。
兩公忘言兒袖手，驅除睡魔須茶甌。
誰傳此意到旁郡，解衣槃礴煩張侯。
張侯落筆妙天下，未墜學士之風流。
欲見柯山入畫圖，丹青知君百不憂。
黄公不肯直南省，一麾已具東南舟。
請君援筆待公至，畫我迎公竹陰裏。